На основу члана 7. Закона о буџету Републике Србије за 2015. годину („Службени гласник РС”, број 142/14) и члана 42. став 1. Закона о Влади („Службени гласник РС”, бр. 55/ 05, 71/05 ‒ исправка, 101/07, 65/08, 16/11, 68/12 – УС, 72/12, 7/14 –УС и 44/14),

Влада доноси

УРЕДБУ

О УТВРЂИВАЊУ ПРОГРАМА ПОДРШКЕ МАЛИМ ПРЕДУЗЕЋИМА ЗА НАБАВКУ ОПРЕМЕ У 2015. ГОДИНИ

Члан 1.

Овом уредбом утврђује се Програм подршке малим предузећима за набавку опреме у 2015. години, који је одштампан уз ову уредбу и чини њен саставни део.

Члан 2.

Средства за спровођење ове уредбе обезбеђена су чланом 7. Закона о буџету Републике Србије за 2015. годину („Службени гласник РС”, број 142/14).

Члан 3.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број:

У Београду, 18. септембра 2015. године

В Л А Д А

ПРЕДСЕДНИК

Александар Вучић

ПРОГРАМ ПОДРШКЕ МАЛИМ ПРЕДУЗЕЋИМА ЗА НАБАВКУ ОПРЕМЕ У 2015. ГОДИНИ

1. ПРЕДМЕТ

Законом о буџету Републике Србије за 2015. годину („Службени гласник РС”, број 142/14), члан 7, у оквиру раздела 20 - Министарство привреде, Главa 20.0, Програм 1504 - Подстицаји развоју привреде, функција 410 - Општи, економски и комерцијални послови и послови по питању рада, Пројекат 4004 - Подршка малим предузећима за набавку опреме у 2015. години, економска класификација 451 - Субвенције јавним нефинансијским предузећима и организацијама, опредељена су средства у износу од 200.000.000,00 динара, намењена за реализацију Програма подршке малим предузећима за набавку опреме у 2015. години (у даљем тексту: Програм). Наведена средства представљају de minimis државну помоћ у складу са чл. 95-97. Уредбе о правилима за доделу државне помоћи („Службени гласник РС”, бр. 13/10, 100/11, 91/12, 37/13, 97/13 и 119/14).

Програмом се утврђују циљеви, намена средстава, начин реализације и праћење реализације Програма.

Програм спроводи Министарство привреде (у даљем тексту: Министарство) у сарадњи са Националном агенцијом за регионални развој (у даљем тексту: Национална агенција) и одабраним пословним банкама.

1. ЦИЉЕВИ

Циљ Програма јесте јачање конкурентности привредних субјеката, унапређење њиховог пословања и интернационализације, као и креирање нових радних места кроз инвестиције у опрему.

Специфични циљеви Програма су:

1. унапређење технолошких процеса, производа и услуга;
2. повећање вредности и обима промета;
3. смањење ризика кредитирања набавке опреме;
4. смањење трошкова финансирања производне опреме кроз ниже каматне стопе и/или накнаде;
5. промовисање залоге на опреми, као примарног и довољног средства обезбеђења кредита;
6. побољшање кредитне понуде банака за финансирање набавке опреме;
7. јачање партнерства између банака и државе у унапређењу извора финансирања.
8. НАМЕНА СРЕДСТАВА

Средства опредељена Програмом намењена су за суфинансирање набавке опреме, и то:

1) нове производне опреме и/или машина;

2) половне производне опреме и/или машина, не старије од пет година и

3) нових делова, специјализованих алата за машине или других капиталних

добара која ће се искористити како би се ставиле у погон неискоришћене машине и опрема које производе размењива добра.

Опрема која је предмет Програма, односно за чију се набавку додељују бесповратна средства, не може бити купљена од физичког лица, сем ако физичко лице није предузетник.

Средства за реализацију Програма се не могу користити за:

1. набавку путничких, теретних и комерцијалних возилa;
2. покривање трошкова који су у вези са набавком опреме као што су: царински и административни трошкови, трошкови шпедиције, складиштења и манипулације, монтаже и инсталирања опреме, обуке и др;
3. покривање трошкова који су у вези са одобравањем и спровођењем банкарског кредита као што су трошкови: обраде кредита, камате, трошак кредитног бироа за корисника кредита, уписа залоге у Агенцији за привредне регистре (у даљем тексту: АПР), осигурања покретности, курсних разликa и сл.;
4. рефундацију средстава за већ набављену опрему;
5. зајмове и рате за отплату кредита, као и за репрограм кредитa;
6. остале трошкове који нису у складу са наменом Програма.

4. ФИНАНСИЈСКИ ОКВИР

Привредни субјекти који задовоље услове Програма и којима банке, укључене у реализацију Програма, условно одобре кредит могу остварити право на суфинансирање до 25% трошкова набавке опреме.

Привредни субјекат је у обавези да обезбеди 5% учешћа, док ће се преосталих 70% вредности инвестиције обезбедити из кредита пословних банака укључених у спровођене овог програма.

Износ одобрене бесповратне помоћи у висини до 25% од вредности опреме не може бити мањи од 250.000,00 динара, нити већи од 2.500.000,00 динара.

У случају да су укупни трошкови набавке опреме виши од 10.000.000,00 динара, корисник може да финансира разлику већим сопственим учешћем или да за овај износ увећа кредитни захтев код банке.

Проценат учешћа бесповратних средстава Министарства у трошковима набавке опреме, одређиваће се у односу на цену из достављене профактуре/предуговора.

Корисник средстава има забрану две године, од дана склапања уговора са Националном агенцијом, да отуђи опрему што контролишу банке и Национална агенција и извештавају Министарство.

1. ПРАВИЛА ПОЗИВА ЗА ПОДНОШЕЊЕ ПРЕДЛОГА ПРОЈЕКАТА
   1. Корисници бесповратних средстава

Право да се пријаве на конкурс за доделу бесповратних средстава имају:

1) правна лица, регистрована у АПР као привредна друштва или задруге, која су разврстана на микро или мала правна лица у складу са Законом о рачуноводству („Службени гласник РС”, број 62/13) према финансијским извештајима за 2014. годину, као и

2) предузетници који воде двојно књиговодство, регистровани у АПР, разврстани на микро или мала правна лица у складу са Законом о рачуноводству према финансијским извештајима за 2014. годину.

5.2 Услови које морају да испуне подносиоци пријаве за доделу бесповратних средстава:

* 1. да су поднели попуњен пријавни формулар са потребном документацијом једној од банака укључених у реализацију овог програма;
  2. да су уписани у регистар АПР најкасније 31. децембра 2012. године;
  3. да над њима није покренут стечајни поступак или поступак ликвидације;
  4. да су измирили доспеле обавезе јавних прихода;
  5. да им у року од две године пре подношења пријаве није изречена правоснажна мера забране обављања делатности;
  6. да власници и/или одговорна лица нису осуђивани;
  7. да су у већинском приватном власништву и да нису у групи повезаних лица у којој су неки од чланова велика правна лица;
  8. сврха и намена инвестирања у опрему су у складу са природом делатности субјекта;
  9. да привредна друштва, задруге и предузетници, према финансијским извештајима из 2014. године, имају најмање једно запослено лице;
  10. да не обављају делатности у следећим секторима:

примарна пољопривредна производња;

* трговина (малопродаја и велепродаја);
* производња и продаја оружја и војне опреме;
* организовање игара на срећу и сличних делатности;
* производња челика и синтетичких влакана и вађење угља;
* производња и промет било којих производа или активности које се према домаћим прописима или међународним конвенцијама сматрају забрањеним;
  1. да нису у тешкоћама, а према следећој дефиницији:

Привредни субјект у тешкоћама је привредни субјект који није способан да сопственим средствима, средствима својих власника/акционара или поверилаца или средствима из других извора на тржишту спречи губитке и који би, без интервенције државе, краткорочно или средњорочно, угрозили његов опстанак;

Привредни субјект је у тешкоћама:

- ако је одговорност за његове дугове ограничена а изгубио је више од половине основног капитала, од чега је у последњих 12 месеци изгубио више од четвртине основног капитала;

- ако  најмање једно лице неограничено одговора за његове дугове, а у финансијским извештајима приказано је да је његов капитал смањен за више од половине, од чега је у последњих 12 месеци изгубљено више од четвртине  капитала;

- ако испуњава услове за отварање стечајног поступка.

Привредни субјект је у тешкоћама и ако није испуњен ниједан услов из става 1. ове тачке, ако постоје очигледни показатељи који указују на то да је у тешкоћама, као што су: раст губитака, смањење укупног прихода, раст залиха, вишак капацитета, смањење новчаних токова, раст дуга, пораст трошкова камата и пад или нулта нето вредност имовине. У највећим тешкоћама је привредни субјект који је неспособан за плаћање (инсолвентан) или над којим је отворен стечајни поступак.

Привредни субјект који је основан пре мање од три године не сматра се привредним субјектом у тешкоћама, изузев ако је реч о малом или средњем привредном субјекту који испуњава услове за отварање стечајног поступка.

* 1. да у текућој фискалној години и у претходне две године (2013, 2014, 2015. години) нису примили државну помоћ чија би висина заједно са траженим средствима прекорачила износ од 200.000 евра у динарској противвредности.

* 1. Подношење захтева за доделу бесповратних средстава

Министарство ће, након избора пословних банака за учешће у Програму, објавити јавни позив привредним субјектима за доделу бесповратних средстава у најмање једном листу који се дистрибуира на целој територији Републике Србије.

Јавни позив, информација о начину спровођења Програма, конкурсна документација као и информација о условима изабраних банака, биће објављени на интернет сајту Министарства: [www.mpriv.gov.rs](http://www.mpriv.gov.rs) Националне агенције: [www.narr.gov.rs](http://www.narr.gov.rs/). и Предузетничког сервиса: [www.preduzetnickiservis.rs](http://www.preduzetnickiservis.rs).

Јавни позив је отворен док се средства из Програма не утроше.

Захтев за доделу бесповратних средстава се подноси истовремено са захтевом за кредит у експозитури/филијали једне од пословних банака које учествују у реализацији Програма и то достављањем попуњеног обрасца за пријаву, као и пратеће документације којом се доказује испуњеност услова из тач. 5.1 и 5.2.

Банке ће примати искључиво захтеве привредних субјеката који задовољавају све услове Програма и који су предали неопходну конкурсну документацију.

Привредни субјекти могу поднети само један захтев за доделу бесповратних средстава за набавку опреме код једне банке. Други захтев за доделу бесповратних средстава и захтев за кредит код друге банке је могуће поднети тек након пријема обавештења да је привредном субјекту одбијен првобитан захтев.

* 1. Поступак доделе бесповратних средстава

Након пријема захтева за доделу бесповратних средстава и захтева за кредит, банка оцењује кредитни захтев привредног субјекта и испуњеност услова за доделу бесповратних средстава.

Информације о свим примљеним захтевима за доделом бесповратних средстава, са предлогом за одобрењем или одбијањем кредитног захтева уз образложење разлога одбијања и уз сву потребну документацију, пословна банка на недељном нивоу доставља Комисији за доделу бесповратних средстава, коју решењем, образује министар привреде.

Комисија за доделу бесповратних средстава врши прегледање, контролу формалне исправности и селекцију захтева и доноси одлуке о прихватању захтева и додели бесповратних средства према редоследу пријема формално исправних захтева од стране банака.

Ради потпунијег сагледавања квалитета предложене активности, Комисија за доделу бесповратних средстава може да затражи додатну документацију, појашњења предлога, и изврши накнадну верификацију поднете документације, али само привредних субјеката који су испунили услове из Програма и јавног позива.

Комисија за оцену захтева за доделу бесповратних средстава се састаје једном недељно, током трајања Јавног позива.

Одлука о прихватању или одбијању захтева за доделом бесповратних средства се доставља Националној агенцији и пословној банци код које је захтев поднет. Одлука о прихватању захтева и додели бесповратних средстава мора да садржи обавештење корисника да му се додељује de minimis држaвна помоћ.

У року од осам дана од дана доношења одлуке, Национална агенција и пословна банка обавештавају привредни субјекат и у року од 15 дана од дана достављања одлуке склапају уговор о додели бесповратних средстава, односно уговор о кредиту за набавку опреме са привредним субјектом.

Кандидати ће уз одлуку о додели бесповратних средстава добити шест примерака уговора о додели бесповратних средстава које ће, након потписивања, вратити Националној агенцији. Датумом закључења уговора се сматра онај датум када је уговор потписан од стране директора агенције и заведен у Националној агенцији. Привредни субјекти који нису потписали уговор о додели бесповратних средстава, у предвиђеном року сматраће се да су одустали од додељених средстава. Уколико привредни субјект не потпише уговор о кредиту са банком, уговор склопљен са Националном агенцијом сматра се ништавим.

Уговор нарочито садржи новчани износ који се додељује кориснику средстава, намене за које се средства додељују, начин преноса бесповратних средстава, обавезу корисника да уколико средства буџета не искористи наменски, мора да иста врати у складу са Уговором, обавезу корисника да набавку опреме оконча најкасније у року од шест месеци од склапања Уговора о додели бесповратних средстава, као и временски оквир у ком привредни субјекат опрему купљену уз подршку бесповратних средстава додељених из овог програма не сме да отуђи.

Уз уговор се прилаже и бланко меница која служи као средство обезбеђења за доделу бесповратних средстава у случају да се утврди ненаменско трошење средстава или евентуалне злоупотребе.

У року од пет дана од дана склапања уговора са банком, привредни субјекат дужан је да уплати 5% учешћа у трошковима набавке опреме. Све евентуалне ризике курсних разлика, сноси подносилац захтева.

По склапању уговора о додели бесповратних средстава, Национална агенција ће, у року од 15 дана од дана уплате учешћа од стране привредних субјеката, пренети одобрена бесповратна средства на посебан, наменски рачун привредног субјекта код пословне банке код које је одобрен кредит, која ће целокупан износ вредности инвестиције уплатити по профактури/предуговору за опрему.

Корисник средстава дужан је да банци достави копију фактуре/уговора по којој је извршена набавка опреме, а банке су у обавези да копију исте проследе Министарству и Националној агенцији.

5.5 Поступак по приговору

Кандидати чије је захтеве Комисија одбила имају право на приговор у року од осам дана од дана пријема одлуке.

Приговор се подноси министру привреде, непосредно или препорученом поштом, на адресу Министарство привреде, Кнеза Милоша 20, 11000 Београд.

О приговору одлучује министар у року од 30 дана од дана пријема приговора.

1. НАЧИН РЕАЛИЗАЦИЈЕ ПРОГРАМА
   1. Одабир банака за учешће у реализацији Програма

Министарство ће по усвајању Програма расписати јавни позив за учешће пословних банака у реализацији овог програма.

Пријаве ће се примати у року од 15 дана од дана објављивања јавног позива.

Министарство ће објавити јавни позив у најмање једном листу који се дистрибуира на целој територији Републике Србије. Јавни позив и конкурсна документација биће објављени на интернет сајту Министарства: [www.mpriv.gov.rs](http://www.mpriv.gov.rs) и Националне агенције: [www.narr.gov.rs](http://www.narr.gov.rs/) и упућени електронском поштом свим банкама које послују у Републици Србији и које тренутно имају дозволу за рад Народне банке Србије.

Јавним позивом ближе ће бити прописана документација коју пословне банке достављају приликом подношења пријаве.

Прегледање, контролу формалне исправности, оцењивање, рангирање захтева, као и доношење одлуке о избору пословних банака које ће учествовати у спровођењу Програма обавља Комисија за оцењивање и селекцију пријава банака, коју решењем, образује министар привреде.

Ради потпунијег сагледавања квалитета предложене активности, Комисија за оцењивање и селекцију пријава банака може тражити додатна појашњења предлога и/или обавити интервју са банком, подносиоцем пријаве.

Право учешћа на овом конкурсу имају све заинтересоване пословне банке које испуњавају законом утврђене услове за обављање делатности на територији Републике Србије.

Обавезујући услови за све банке које су заинтересоване за учешће у реализацији Програма су да се кредити одобравају под следећим условима:

* период почека - шест месеци;
* примарно средство обезбеђења кредита је залога над купљеном опремом или на покретној имовини која није предмет куповине;
* искључује се хипотека као могуће средство обезбеђења кредита;
* потенцијални трошкови и накнаде у укупном износу до 1%;
* привредни субјекти могу отплатити кредит превремено у односу на рок који је дефинисан у уговору са банком, с тим да га не могу отплатити у првих шест месеци од потписивања уговора са банком.

Критеријум за избор банке биће предложена висина каматне стопе за дефинисане рoчности наведене у Табели 1.

|  |
| --- |
| Рочност |
| Ефективна каматна стопа (ЕКС) | | |
| Динарски | | Валутна клаузула (ЕУР) |
| фиксна | варијабилна | фиксна |
| 1. 18 месеци |  |  |  |
| 1. 36 месеци |  |  |  |
| 1. 60 месеци |  |  |  |

Табела 1.

Напомена: Банке које не буду доставиле понуду по свим наведеним критеријумима из Табеле 1, биће дисквалификоване.

Понуде ЕКС свих банака се међусобно пореде и рангирају за исту рочност и валуту наведену у Табели 1. Сабирањем тако добијених рангова формира се финална ранг листа на основу које Комисија за оцењивање и селекцију пријава пословних банака доноси Одлуку о избору банка.

Право на учешће у реализацији програма имаће максимално пет најбоље рангираних банака.

Кандидати чије је захтеве Комисија за оцењивање и селекцију пријава пословних банака одбила имају право на приговор у року од осам дана од дана пријема одлуке.

Приговор се подноси министру привреде, непосредно или препорученом поштом, на адресу Министарство привреде, Кнеза Милоша 20, 11000 Београд.

О приговору одлучује министар у року од 30 дана од дана пријема приговора.

6.2 Уговор о реализацији програма

По усвајању Програма Министарство ће потписати уговор о реализацији Програма са Националном агенцијом, којим ће се на Националну агенцију пренети обавеза закључивања уговора о коришћењу бесповратних средстава са привредним субјектима, пренос средстава на наменске рачуне привредних субјеката, другостепена контрола наменског коришћења бесповратних средстава, након писаног обавештења банке о могућим неправилностима, као и контрола наменског коришћења бесповратних средстава код привредних субјеката који су превремено отплатили кредит код банке.

Министарство ће, по доношењу одлука о избору банака за учешће у реализацији Програма, потписати тројни уговор о његовој реализацији са Националном агенцијом и сваком од изабраних банака. Уговорима ће на банке бити пренета обавеза прикупљања и обраде захтева привредних субјеката за доделу бесповратних средстава, наменске контроле и редовног извештавања Министарства и Националне агенције о реализацији Програма, као и о евентуалним неправилностима и злоупотребама.

Министарство ће, по склапању уговора са Националном агенцијом и пословним банкама, пренети целокупна средстава за реализацију овог програма Националној агенцији на подрачун за посебне намене у складу са уговором о реализацији Програма.

1. ПРАЋЕЊЕ РЕАЛИЗАЦИЈЕ ПРОГРАМА

Надзор и наменску контролу коришћења средстава врше пословне банке и Национална агенција у сарадњи са Министарством.

Корисник средстава дужан је да Министарству, Националној агенцији и Комисији за контролу државне помоћи, у циљу праћења коришћења средстава, омогући надзор у свакој фази реализације активности тако што ће у сваком моменту бити омогућена контрола реализације активности и увид у финансијску документацију.

Национална агенција ће по завршетку свих активности, а најкасније до 31. јануара 2016. године, доставити извештај о реализацији Програма Министарству, које ће га ради информисања доставити Влади.